Diari Oficial de la Generalitat Valenciana


Sumari del DOGV 8317, del 14-06-2018 (2018/5861)

RESOLUCIÓ de 12 de juny de 2018, de la Conselleria d'Educació, Investigació, Cultura i Esport, per la qual es resolen els expedients de concerts educatius a la Comunitat Valenciana d'Educació Infantil (2n cicle), Educació Primària, Educació Secundària Obligatòria, Educació Especial Específica i Educació Especial de Suport a la Integració, Batxillerat, Formació Professional Bàsica i Formació Professional de grau mitjà i de grau superior.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8317

Data del DOGV
:   14-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5861


Data del document
:   12-06-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 12 de juny de 2018, de la Conselleria d'Educació, Investigació, Cultura i Esport, per la qual es resolen els expedients de concerts educatius a la Comunitat Valenciana d'Educació Infantil (2n cicle), Educació Primària, Educació Secundària Obligatòria, Educació Especial Específica i Educació Especial de Suport a la Integració, Batxillerat, Formació Professional Bàsica i Formació Professional de grau mitjà i de grau superior. [2018/5861]  
  
S'han tramitat a instàncies de les persones titulars dels centres docents o han sigut incoats d'ofici, els expedients d'accés, modificació i/o pròrroga dels ensenyaments voluntaris de segon cicle d'Educació Infantil, Educació Primària, Educació Secundària Obligatòria, Formació Professional Bàsica, Educació Especial Específica i Educació Especial de Suport a la Integració, Batxillerat i als cicles de Formació Professional de grau mitjà i grau superior.  
Tot això de conformitat amb el Reial decret 2377/85, de 18 de desembre, pel qual s'aprova el Reglament de normes bàsiques sobre concerts educatius; el Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació (d'ara endavant, Decret 6/2017); la Resolució de 15 de desembre de 2017, del director general de Centres i Personal Docent, per la qual es dicten instruccions relatives a la sol·licitud d'incorporació, pròrroga o modificació dels concerts educatius a la Comunitat Valenciana; la Resolució de 26 de febrer de 2018, del director general de Política Educativa, per la qual es fixa la relació mitjana alumnat/professorat per unitat escolar al fet que es refereix per als concerts generals l'article 16 del Reglament de normes bàsiques sobre concerts educatius, i la Resolució de 26 de febrer de 2018, del director general de Política Educativa, per la qual es fixa la relació mitjana alumnat/professorat per unitat escolar que han de complir totes les unitats dels centres concertats a partir de la segona unitat de Batxillerat, i l'informe de la Direcció General de Política Educativa relatiu a les necessitats d'escolarització per al curs 2018-2019, en Educació Infantil (2n cicle), Educació Primària, Educació Secundària Obligatòria, Batxillerat i Formació Professional.  
  
S'han contemplat les consignacions pressupostàries existents en les línies de subvenció, previstes en els vigents pressupostos de la Generalitat, per al finançament amb fons públics dels ensenyaments que s'han d'impartir en els centres docents acollits al règim de concerts educatius, així com el que s'estableix en la disposició addicional vint-i-huit de la Llei 22/2017, de 29 de desembre, de pressupostos de la Generalitat per a l'exercici 2018. A aquest efecte, la Conselleria d'Educació, Investigació, Cultura i Esport va elevar una proposta al Consell, que amb l'Acord de 18 de maig de 2018 va autoritzar que el nombre màxim d'unitats a concertar en el curs 2018-2019, no excedisca, amb caràcter global, el nombre d'unitats concertades en el curs 2017-2018.  
  
De conformitat amb la Llei orgànica 8/1985, de 3 de juliol, reguladora del dret a l'educació; la Llei orgànica 2/2006, de 3 de maig, d'educació; la Llei orgànica 8/2013, de 9 de desembre, per a la millora de la qualitat educativa, i altres normes i resolucions anteriorment mencionades.  
Vista la proposta del director general de Centres i Personal Docent, i en l'exercici de les atribucions conferides per l'article 28 de la Llei 5/1983, de 30 de desembre, del Consell, i l'article 4 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i dins dels límits establits per l'Acord del Consell de 18 de maig de 2018, resolc:  
  
Primer. Resolució i annexos  
Estimar o desestimar, segons el que s'estableix per a cadascun dels casos esmentats en l'annex I de la present resolució, les sol·licituds formulades pe les persones titulars dels centres referents a:  
a) L'accés, modificació i/o pròrroga dels concerts generals per als ensenyaments de segon cicle d'Educació Infantil, Educació Primària, Educació Secundària Obligatòria, Formació Professional Bàsica i Educació Especial.  
b) L'accés, modificació i/o pròrroga dels concerts singulars per als ensenyaments no obligatoris de Batxillerat i de Formació Professional.  
  
En els ensenyaments de Batxillerat, es diferencien les unitats convencionals de les mixtes, entenent-se per aquestes últimes aquelles que agrupen alumnat de més d'una modalitat de Batxillerat i que es podran desdoblegar en les assignatures corresponents a cada modalitat.  
c) La pròrroga dels concerts educatius provisionals subscrits en el seu moment entre els centres i la conselleria competent en matèria educativa.  
d) Els concerts educatius que en compliment d'una mesura cautelar del Tribunal Superior de Justícia de la Comunitat Valenciana ha afectat determinades etapes en els centres educatius següents:  
- Centre integrat La Purísima-Franciscanas (codi 00551497).  
- Centre privat Nuestra Señora del Pilar (codi 47712918).  
- Centre privat Sagrada Familia (codi 90014456).  
Així mateix, s'indica en l'annex I d'aquesta resolució les modificacions del concert tramitades d'ofici, per als ensenyaments de segon cicle d'Educació Infantil, Educació Primària, Educació Secundària Obligatòria, Formació Professional Bàsica, Educació Especial i els ensenyaments no obligatoris de Batxillerat i de Formació Professional, per alteració del nombre d'unitats o per altres circumstàncies individualitzades, i pels motius que consten en els dits annexos.  
Finalment s'assenyala en l'annex II d'aquesta resolució les unitats que es concerten condicionades a l'obtenció de la corresponent autorització administrativa i les unitats concertades provisionalment que són objecte de pròrroga en el curs 2018-2019, de conformitat amb els articles 4 i 19, respectivament, del Decret 6/2017.  
  
Segon. Data d'efectes dels concerts educatius  
Conforme al que es preveu en l'article 18 de l'annex del Decret 6/2017, els concerts educatius que es formalitzen per aprovació de la present resolució tindran efectes:  
1. Les unitats concertades amb caràcter definitiu, fins a la pròxima renovació general.  
2. Les unitats concertades amb caràcter provisional, només per al curs acadèmic 2018-2019.  
  
Tercer. Concerts de Batxillerat i Formació Professional  
Les unitats per a les quals s'aprova el concert dels ensenyaments postobligatoris de Batxillerat són, per a cada centre i curs, les que s'indiquen en els annexos d'aquesta resolució sempre que, prèvia comprovació de la Inspecció d'Educació, aquestes unitats s'hagen constituït, incloent-hi el període extraordinari de presentació de sol·licituds de matrícula, per la ràtio mínima d'alumnat per unitat escolar que s'estableix en el Decret 6/2017. Tot això de conformitat amb els articles 14, 15 i 42 del Decret 6/2017 i els articles 16 i 47.h del Reial decret 2377/1985, de 18 de desembre.  
Així mateix, les unitats per a les quals s'aprova el concert dels ensenyaments postobligatoris de Formació Professional són, per a cada centre i cicle, les que consten en els annexos d'aquesta resolució sempre que, prèvia comprovació de la Inspecció Educativa a l'inici del curs escolar, aquestes unitats s'hagen constituït, incloent-hi el període extraordinari de presentació de sol·licituds de matrícula, respectant la ràtio mínima d'alumnat per unitat escolar que s'estableix en el Decret 6/2017. Tot això de conformitat amb els articles 14, 15 i 43 del Decret 6/2017 i els articles 16 i 47.h del Reial decret 2377/1985, de 18 de desembre.  
En el cas de la Formació Professional Bàsica, les unitats per a les quals s'aprova el concert són, per a cada centre i cicle, les que s'indiquen en els annexos d'aquesta resolució, si bé caldrà adequar-se al que disposa la disposició addicional primera del Decret 6/2017.  
En els ensenyaments de Formació Professional Bàsica i en els ensenyaments postobligatoris de Batxillerat i Formació Professional de grau mitjà i de grau superior, la persona titular del centre és responsable del compliment del dit requisit de ràtio mínima en el moment de la signatura del concert, i el seu incompliment serà causa d'extinció del concert educatiu.  
Les unitats que no assolisquen el nombre mínim d'alumnes no es consideraran concertades ni constaran en el document a signar corresponent.  
En previsió que les unitats no assolisquen el mínim d'alumnes determinat en la normativa vigent finalitzat el procés de matriculació, en els centres amb ensenyaments de Batxillerat, o de cicles de Formació Professional Bàsica i de Formació Professional de grau mitjà o de grau superior, els titulars o les titulars dels centres hauran de:  
- Posar en coneixement de les famílies que presenten una sol·licitud de matrícula, en honor del dret a la informació d'aquestes, la possible pèrdua de la unitat concertada en cas que no s'arribe a la ràtio mínima determinada.  
- Comunicar per escrit a la direcció territorial competent en el termini de 10 dies naturals comptats a partir de la data de finalització del període de matriculació, les unitats que no es posen en funcionament per falta d'alumnat, o que tinguen un nombre d'alumnes matriculats inferior a la ràtio mínima determinada. Tot això sense perjudici de les comprovacions que ha de realitzar la Inspecció Educativa.  
  
Quart. Signatura del document administratiu electrònic  
Amb caràcter previ a la signatura del corresponent document administratiu electrònic, les persones titulars dels centres privats beneficiaris d'una resolució totalment o parcialment estimatòria d'un expedient d'accés, modificació i/o pròrroga de concerts educatius, hauran d'aportar la documentació necessària segons el que es disposa en l'article 10 del Decret 6/2017.  
Si la persona titular del centre docent, sense causa justificada, no subscriu el document administratiu electrònic dins del termini establit, perdrà el dret a la subscripció.  
  
Cinqué. Inscripcions  
Les resolucions dels expedients d'accés, modificació i/o pròrroga dels concerts educatius s'inscriuran en el Registre de Centres Docents de la Comunitat Valenciana.  
  
Sisé. Data d'efectes  
La present resolució tindrà efectes des de la data en què es dicta, sense perjudici del que es disposa en l'apartat segon de la present resolució.  
  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar potestativament un recurs de reposició, o bé caldrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant el conseller amb competències en matèria educativa en el termini d'un mes a comptar des de l'endemà de ser publicada en el Diari Oficial de la Generalitat Valenciana.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada en el Diari Oficial de la Generalitat Valenciana.  
  
València, 12 de juny de 2018. El conseller d'Educació, Investigació, Cultura i Esport: Vicent Marzà Ibáñez.